runetrust/blame-folketinget-dk huggingface dataset:
Mikkel Bjørn (DF), 2025-03-28:
Jo, det er korrekt, at vi sender 2 mio. kr. til Afghanistan, og det, ministeren siger, er i hvert fald ikke i tråd med, hvad udenrigsministeren stod og sagde på talerstolen i går.
For der havde vi en lang debat om ulandsbistand, hvor det var helt åbenlyst, hvad situationen var.
Og situationen er den, at man – det er regeringens formulering – udbetaler ikke langsigtet ulandsbistand til lande, der ikke i et vist omfang samarbejder om hjemsendelse.
Men djævlen ligger jo virkelig i detaljen, for hvad betyder »i et vist omfang«?
Det kan jo betyde, at hvis man tager imod 1 og afviser de 50 andre, så samarbejder man i et vist omfang, og så kan man få ulandsbistand fra den danske stat.
Så der synes jeg, ministeren skulle have været mere skarp på, hvad der reelt er situationen.
Kim Edberg Andersen (DD), 2025-03-28:
Så kender man jo regeringen igen.
Det er det der med, at man sætter et ord ind, og så har man den her udvej, ikke også?
Jeg betaler også kun skat en gang om året, men jeg kommer nok til at betale det i al evighed, så lang tid jeg tjener penge.
Det er jo det, som vi også ser med Afghanistan.
Vi kalder det så bare noget med, at vi sender det en gang om året.
Så har man det at gemme sig bag ved, når man så bagefter på talerstolen gerne vil føre sig frem som det parti, der bare gør alt – alt – for at løse udlændingeproblematikken.
Men når vi så sidder til samråd med ministeren, så tror man nok, de rejser hjem, og hvis ikke de rejser hjem, ved man faktisk ikke, hvor de er.
En ting er helt sikkert: Det er i hvert fald ikke Socialdemokraternes skyld.
Det er jo det, vi hører altid.
Tak for svaret til Dansk Folkeparti.
Mikkel Bjørn (DF), 2025-03-28:
Tak for det.
Vi er enige om, at regeringen og i særdeleshed Socialdemokratiet forsøger at sælge en fortælling om, at der nu er styr på udlændingepolitikken.
Over halvdelen af dem, der skulle sidde der, er forsvundet.
Vi ved ikke, hvor de er.
Vi aner ikke, om de er udrejst, eller om de lever en stille fri tilværelse rundt i Danmark, og der er ikke nogen opsøgende indsats for at finde de mennesker.
Det er situationen i dag, og det er uhyggeligt at tænke på.
Mohammad Rona (M), 2025-03-28:
Faktum er bare, at vi på 2½ år med den her regering har afskaffet trappestigemodellen.
Hvad har DF leveret på de 2½ år?
Mikkel Bjørn (DF), 2025-03-28:
Det er jo sjovt nok sådan, når regeringen har et flertal, at så kan partier, der sidder i opposition, ikke vedtage lovgivning her i Folketingssalen.
Så spørgsmålet bliver lidt absurd.
Men lad os tage fat på de stramninger, som hr. Mohammad Rona oplister.
Altså, det er jo alle mulige små tandhjul, som man har skruet på, men de store linjer – det, der handler om at stoppe indvandringen fra de lande, vi har dårlige erfaringer med, og om betingelsesløs hjemsendelse af dem, der er kommet, og som ikke kan finde ud af det – er fraværende.
Og det er der, hvor Dansk Folkeparti siger: Det er den retning, vi ønsker for dansk udlændingepolitik.
Mohammad Rona (M), 2025-03-28:
Tandløst?
Det er da ikke tandløst, at vi i regeringen kommer til at sende endnu flere kriminelle udlændinge ud, først ved trappestigemodellen og efterfølgende ved at udvide straksudsendelser, altså noget, som DF aldrig nogen sinde kom igennem med i sin tid.
Brigitte Klintskov Jerkel (KF), 2025-03-28:
Jo, helt klart.
Det er helt klart, at som politiker – og det er egentlig ligegyldigt, om man sidder i Folketinget eller byrådet eller regionsrådet – er man en rollemodel og man er foregangsperson og skal selvfølgelig leve op til regler og ordentlighed osv. Så det hører selvfølgelig ingen steder hjemme, og den pågældende er mig bekendt heller ikke folketingskandidat længere.
Mads Olsen (SF), 2025-03-28:
En af de værste integrationsmæssige beslutninger, der er blevet truffet i den her regerings levetid, er jo, at man afskaffede elevfordelingsaftalen på gymnasierne.
Det var jo i høj en kampagne, som LA førte, og som så lykkedes med at bryde den aftale, der sikrede, at man fik blandede gymnasier i hovedstadsområdet.
Jeg er bare lidt nysgerrig: Meget af den her snak har været om parallelsamfund, og her havde vi jo en aftale, der prøvede og også lykkedes lidt med at bryde de her parallelsamfund og sikrede, at vi færdedes og levede og uddannede os mere på tværs frem for kun på nogle bestemte gymnasier, der havde en alt for høj andel af elever med anden etnisk herkomst.
Jeg skal bare lige høre: Hvordan er det egentlig, LA står i forhold til de her diskussioner?
Altså, vil man kæmpe for, at vi ikke blot bor, men også lever og uddanner os mere på tværs af sociale og etniske skel?
For det er jo en fuldstændig afgørende forudsætning for, at den situation, vi står i lige nu, bliver anderledes.
Sandra Elisabeth Skalvig (LA), 2025-03-28:
Jeg mener ikke, at vi skal til at fordele, hvilke elever der skal gå på hvilke gymnasier, på baggrund af hvordan de er opvokset og hvilken kultur de kommer fra.
Jeg mener faktisk, at eleverne til gymnasierne skal have frit valg – hundrede procent frit valg.
Hvis der er en, der ønsker at gå på et specifikt gymnasium, så mener jeg, de skal have lov til at gå der, hvis der er pladser.
Er der så ikke pladser nok, kan vi snakke om: Okay, hvem er det så, der skal eller ikke skal ind på det gymnasium?
Men jeg synes jo ikke, at det er os inde fra Folketinget, der skal begynde at bestemme over vores unge mennesker, når det handler om, hvad det er for et gymnasium, de skal gå på.
Mads Olsen (SF), 2025-03-28:
Jeg er bare lidt i tvivl om, hvad LA's løsning så er.
Vil man bare acceptere, at vi har nogle gymnasier, hvor vi har en alt for stor andel af elever med anden etnisk herkomst?
Jeg gik jo ud af gymnasiet for 3 år siden, og jeg kan da huske, vi havde elever fra Høje-Taastrup, der tog hele den lange vej til Roskilde, og elever fra Ringsted, der tog hele den lange vej til Roskilde frem for at gå på deres lokale gymnasium, fordi det var for belastet på det her område.
Og man er jo også med i den her parallelsamfundsaftale, der vil ændre på, hvordan man bor i forhold til etnicitet, så dér er det okay at gøre det her, men ikke på den anden side.
Det synes jeg ikke er særlig konsistent, må jeg indrømme.
Sandra Elisabeth Skalvig (LA), 2025-03-28:
Altså, vi snakker om, at vi har nogle gymnasier – brune gymnasier; lad os kalde dem, hvad de hedder i almindelig omtale – hvor man så ønsker at prøve at få nogen til at gå der.
Problemet er eleverne.
Rigtig mange har ikke et ønske om at gå der.
Så kan der være nogle udfordringer uden for de større byer, men lad os lige slå fast, at de brune gymnasier typisk ligger i Aarhus eller i København, hvilket betyder, at der vil være et andet gymnasium inden for overskuelig rækkevidde.
Kim Edberg Andersen (DD), 2025-03-28:
Tak for det, og tak til ordføreren.
Det er altid en tale om ordførerens vej til Folketinget og til landet, og man sætter selvfølgelig en stolthed i, at man har gjort den her indsats.
Men det er lige nøjagtig ordet indsats, jeg gerne vil prikke til.
Jeg er slet ikke i tvivl om, at Venstre vil gøre en stor indsats i forhold til det her, og jeg er faktisk overhovedet ikke i tvivl om, at Socialdemokraterne ville gøre en stor indsats i forhold til det her, og jeg tror faktisk også, at ordføreren vil gøre en stor indsats i forhold til det her.
Men alligevel vælger man, når man så rammer ind i noget af det, som er rigtig vigtigt, altså at vi skal have ændret nogle konventioner, at man kun skal lave en delvis indsats.
For det er jo det, som Moderaternes ordførers formand er kommet frem til.
Han tænkte, at det er et deltidsjob – det er et deltidsjob at få ordnet det her.
For det er jo sådan, man bliver nødt til at læse det, når man nu kun har lyst til at løse problemstillingerne med konventionerne på halv tid.
Mohammad Rona (M), 2025-03-28:
Jeg synes først og fremmest, det er rigtig vigtigt, at vi i regeringsgrundlaget har fået indskrevet, at vi skal udfordre konventionerne og gå til kanten i forhold til konventionerne.
Det synes jeg sådan set er fint; jeg synes faktisk, det er vigtigt.
Vi er jo også det land i Europa, tænker jeg, der nok måske går allertættest på grænsen.
Om den nye konventionsambassadør så arbejder halv tid, deltid, kvart tid, ved jeg jo ikke noget om.
Jeg ved, at det er en dygtig en, vi har fået på posten.
Han er også migrationsambassadør.
Jeg har bare sådan set en forhåbning om, at vi kommer i gang med at kigge på de områder derude.
Kim Edberg Andersen (DD), 2025-03-28:
Jeg betvivler faktisk slet ikke kompetencerne, jeg tror, det er en fantastisk mand på posten.
Nu er jeg også fra håndværksbranchen, og virkeligheden er bare, at huse bare bliver bygget, hvis mureren ikke går hjem til middag.
Det er virkeligheden.
Hvis han gik hjem kl. 10.00, var det også virkeligheden, og så blev endnu langsommere færdigt.
Alligevel har Moderaterne tænkt, at 15 timer om ugen må være rigeligt til det her.
Men så tager det jo dobbelt så lang tid.
Er det ikke fuldstændig logisk for alle, selv en Moderat, at hvis man kun bruger halvdelen af sin tid på et problem, så bliver det løst på den dobbelte tid, end hvis man brugte al sin tid?
Sandra Elisabeth Skalvig (LA), 2025-03-28:
Ja, jeg synes, det er bekymrende, at vi fortsat har meget indvandring fra lande, der helt generelt ikke deler de grundlæggende værdier med os.
Men jeg har ikke kendskab nok til det.
For der er jo forskel på dem, der kommer hertil.
Hvad kommer dem, der kommer herop, på baggrund af?
Kommer de, fordi de f.eks. har et arbejde her?
Så kan vi sagtens gå ind og kigge på, om reglerne er indrettet korrekt, men når vi snakker om, at vi ønsker international arbejdskraft for at sikre specialiseret arbejdskraft, er det jo højtuddannet arbejdskraft fra udlandet, vi i særdeleshed ønsker.
Mikkel Bjørn (DF), 2025-03-28:
Mange af de integrationsproblemer, Danmark lider under i dag, er jo direkte skabt af en udlændingelov fra 1983, som åbnede sluserne for arbejdskraftindvandring fra den tredje verden.
Derfor handler det jo ikke alene om asylindvandring.
Nu sagde ordføreren, at jeg ikke stillede et spørgsmål før, så nu vil jeg stille et spørgsmål: Bekymrer det ordføreren, at MENAPT-indvandringen er steget under både den socialdemokratiske etpartiregering og den nuværende midterregering, selv om asylindvandringen ikke er?
Victoria Velasquez (EL), 2025-03-28:
Tak for det.
Jeg tænker også, at en ret vigtig del af det jo handler om frihed, og her er økonomisk selvstændighed jo også fuldstændig afgørende.
Og jeg er virkelig glad for, at vi sammen med Liberal Alliance jo også kigger på, hvordan man sikrer, at kvinder faktisk har nogle stærke ben at stå på og en økonomisk selvstændighed, bl.a. senest med vores fælles forslag om pensionssystemet.
Jeg vil så bare høre, om ordføreren vil være med til at kigge mere ned ad den vej, altså i forhold til hvordan vi faktisk sikrer en reel mulighed for frihed, hvilket også betyder, at kvinderne har en økonomisk selvstændighed at kunne stå med.
Sandra Elisabeth Skalvig (LA), 2025-03-28:
Det er jeg på ingen måde afvisende over for, så det vil jeg meget gerne kigge nærmere på sammen med ordføreren.
Frederik Vad (S), 2025-03-28:
Jeg vil gerne takke for især indledningen, men også for, at Liberal Alliance jo har flyttet sig fra – det er i hvert fald det, man siger – at man i starten gik ind for åbne grænser og lukkede kasser, til, at man nu tager kulturproblemer mere alvorligt.
Spørgsmålet er så bare, hvor dybt det stikker.
For som ministeren også var inde på før, har KLAR-alliancen, som Liberal Alliance jo også er en del af, været ude at foreslå, at man skal kunne komme her til Danmark og sætte sin fod på dansk jord uden en arbejdstilladelse og så bare få den, når man er kommet.
Det vil sige, at der er åbne grænser i den forstand, at man faktisk ikke behøver have en tilladelse til at arbejde her, før man kommer.
Man kan bare komme, og så kan man efterfølgende få sig en arbejdstilladelse.
Så hvis man f.eks. kommer fra Iran og har sat sin fod på dansk jord og ikke får en arbejdstilladelse, skal man blive her, for man kan ikke blive smidt ud.
Vi kan ikke sende folk til Iran.
Så kan ordføreren ikke forklare mig, hvordan indledningen med at citere fra »I Danmark er jeg født, dér har jeg hjemme« ligesom bliver kombineret med, at Liberal Alliance ønsker at give folk fri adgang til Danmark?
Sandra Elisabeth Skalvig (LA), 2025-03-28:
Som jeg egentlig også nævnte tidligere, synes jeg, at det er noget mærkeligt noget at begynde at blande spørgsmålet om mangel på arbejdskraft og international arbejdskraft ind i en udlændingedebat.
Når det så er sagt, er det korrekt, at vi er kommet med nogle forslag, hvor vi ønsker, at vi skal kigge på, om vi kan gøre det nemmere for virksomhederne at skaffe international arbejdskraft.
Men derudover har vi også sagt, at det da selvfølgelig skal indrammes på en ordentlig måde.
Så det er jo ikke, fordi vi bare ønsker, at det hele skal være frit, og at alle fra alle jordens områder bare kan komme til Danmark, hvis det er, de har en anden kontrakt om at arbejde i Danmark i f.eks. 5 timer om ugen.
Det er jo ikke sådan, vi tænker det.
Men jeg synes da, at vi skal kigge på, om vi kan gøre det lettere for vores virksomheder at skaffe den arbejdskraft, de rent faktisk står og mangler.
Frederik Vad (S), 2025-03-28:
Men det er jo faktisk her, hvor der er mere, der forener det sådan traditionelt konservative og det socialdemokratiske i modsætning til det liberale.
For når ordføreren siger, at vi ikke skal blande en diskussion om arbejdskraft ind i den her snak, så viser det jo, at ordføreren mener, at der ikke er nogen problemer, hvis en somalisk mand kommer til Danmark for at arbejde, men hvis en somalisk mand kommer som flygtning, er der kæmpestore problemer.
Den eneste forskel er, at den førstnævnte ikke belaster de offentlige kasser, men at det gør den sidstnævnte.
Det er jo fint, men de kulturelle udfordringer er de samme.
De kulturelle udfordringer er jo de samme, og derfor er det relevant udlændingepolitik at spørge: Hvorfor skal folk have fri adgang til Danmark, selv om de ikke har fået en arbejdstilladelse endnu?
Sandra Elisabeth Skalvig (LA), 2025-03-28:
Vi mener jo heller ikke, at folk skal have fri adgang til Danmark.
Det, vi har sagt, er: Kan man kigge på de her regler?
Kan man eventuelt prøve at vende det om?
Men som jeg også sagde tidligere, skal det indrammes på en ordentlig måde.
Det er jo ikke, fordi folk kan få en kontrakt på et pizzeria på 8 timer om ugen, og så kan de få fri adgang til Danmark.
Det har vi ikke foreslået.
Det skal indrammes rigtigt, men det, vi har sagt, er: Kan vi gå ind og kigge på, om vi kan gøre det lettere for vores virksomheder at tiltrække international arbejdskraft, særlig på områder, hvor vi mangler specialiseret arbejdskraft?
Mikkel Bjørn (DF), 2025-03-28:
Tak til Liberal Alliance.
Jeg synes, det er en meget fin tale om stolthed og kærlighed til Danmark osv.
Men jeg vil gerne tage fat på det, hr. Frederik Vad også berører, og som jeg egentlig synes at Socialdemokratiet bærer en del af skylden for, fordi det er Socialdemokratiet – hvis I hører efter – der, hver gang vi har en debat om udlændingepolitik, forsøger at dreje den ind på asylindvandring.
Men man glemmer lige at snakke om indvandringen bredt set.
Jeg synes egentlig, at den her debat meget fint afslører, hvorfor der er brug for Dansk Folkeparti i dansk politik til at påpege, at det ikke alene handler om asylindvandring.
Der er sket et skift siden 2015.
Det er, som om det eneste, vi er optaget af, er asylindvandring, men indvandring bredt set fra den tredje verden og fra lande, der kulturelt ligger Danmark meget fjernt, er et problem, og det bliver et problem, hvis man tager imod mennesker fra lande, der ligger fjernt fra Danmark, i et langt større omfang og i et langt større antal, end vi kan gøre de mennesker til en del af samfundet.
Så det synes jeg bare er vigtigt.
Den her debat handler ikke om asylindvandring; den handler om indvandring bredt set.
Og det gælder både for Socialdemokratiet og Liberal Alliance.
Sandra Elisabeth Skalvig (LA), 2025-03-28:
Jeg tror ikke rigtig, der var et konkret spørgsmål, men jeg er naturligvis enig.
Selvfølgelig handler det om udlændingepolitikken bredt set, men jeg ser, at der er nogle skillelinjer i forhold til mennesker, der søger om at komme hertil som asylansøgere eller får en midlertidig opholdstilladelse, og så mennesker, der kommer hertil, fordi de har et fast arbejde.
Jeg mener, at der er et skel imellem de to ting.
Det er da klart, at jeg er enig i, at hvis der kommer for mange, der ikke deler den kultur, vi har, kan det sagtens give vores samfund nogle problemer, men jeg tror ikke, at det er den udenlandske arbejdskraft, der er det største problem; jeg tror, at det generelt er de strømninger, der har været hertil, og det er jo ikke folk, der kommer hertil for at arbejde.
Mohammad Rona (M), 2025-03-28:
Det ved jeg ikke.
Jeg tror, jeg holder fast i det første svar, jeg gav.
Han arbejder, som han arbejder.
Jeg synes, at det vigtigste i det her er, at han kommer til at arbejde med det her område.
Det er jo første gang, vi har en konventionsambassadør, og det synes jeg sådan set er vigtigt, og det synes jeg i hvert fald at højrefløjen skulle hylde.
Sandra Elisabeth Skalvig (LA), 2025-03-28:
Tak til Enhedslistens ordfører for spørgsmålet.
Nu er jeg ikke udlændingeordfører, og derfor kan jeg måske ikke svare så konkret, som ordføreren måske ønsker det.
Men altså, helt generelt tror jeg først og fremmest, det er vigtigt at påpege, at der er mange af de her sager, også omkring social kontrol og i forhold til behandling af ansøgninger om opholdstilladelse og sådan noget, der er meget individuelle, og det kan derfor nogle gange være svært ligesom at skære dem alle over én kam.
Men vi er i Liberal Alliance på ingen måde afvisende over for ligesom at kigge på, om vores lovgivning er indrettet på bedst mulig måde, også i sager, hvor det gælder kvinders rettigheder, altså i forhold til dem, der har været underlagt social kontrol.
Mads Olsen (SF), 2025-03-28:
Nu kan vi jo se, om vi også hellere vil det, for det her er faktisk et spørgsmål, jeg stiller af oprigtig interesse.
Jeg mindes ikke at have hørt eller læst noget om, hvor Moderaterne stiller sig på det meget vigtige spørgsmål om elevfordeling i forhold til gymnasierne, som regeringen desværre droppede, hvilket jeg synes var rigtig ærgerligt, for det var et vigtigt greb til at sikre mere blandede gymnasier og at man mødtes på tværs af etniske og sociale skel.
Moderaterne er jo et nyt parti, og det spørgsmål, hr. Frederik Vad stillede, synes jeg egentlig afslørede nogle meget interessante pointer.
Mohammad Rona (M), 2025-03-28:
Jeg synes faktisk, det er et vigtigt spørgsmål.
Jeg må også bare være ærlig og indrømme, at det jeg ikke har det store kendskab til.
Men jeg kan i hvert fald fortælle, at da jeg gik i folkeskole, gik jeg i en pæredansk skole med rigtig mange danske elever, og det er nok også der, hvor jeg har mine tanker og mine værdier fra.
Da jeg så senere hen kom på et gymnasium i Albertslund, skete der så nogle ting der, som gjorde, at jeg så sort på en masse ting.
Det var også der, jeg første gang begyndte at faste og alt muligt andet, selv om jeg overhovedet ikke er religiøs på nogen som helst måde.
Så jo, der er noget i forhold til det.
Jeg kender ikke baggrunden, i forhold til hvordan vi står i den diskussion, men jeg kan i hvert fald sige ud fra mit eget synspunkt, at jeg synes, det er vigtigt, at man blander.
Mads Olsen (SF), 2025-03-28:
Jeg har selvfølgelig fuld forståelse for, at det ikke lige ligger inden for ordførerens ordførerskab her, men jeg er i hvert fald meget glad for de refleksioner, som hr. Mohammad Rona kom med, og jeg synes, det er nogle rigtig kloge refleksioner, som jeg synes vi bør lytte til her.
Jeg synes ikke kun, det nytter noget at skrive facebookopslag.
Jeg synes også, det nytter noget at lave sådan nogle aftaler, som vi lavede med Socialdemokratiet i sidste regeringsperiode.
Det er bare for at sige, at jeg har stor ros til hr. Mohammad Rona, som jeg synes stiller sig et meget bedre sted end højrefløjen i det her spørgsmål og er meget mere konsekvent i sin kritik af parallelsamfundene, end højrefløjen er, så stor ros for det.
Mohammad Rona (M), 2025-03-28:
Det tror jeg der er mange partier der også vil.
De vil bare ikke indrømme det endnu.
Det er bare et faktum, og jeg synes bare, det er vigtigt at minde mig selv om det en gang imellem, og jeg minder også min bror om det en gang imellem.
Det synes jeg er vigtigt, og jeg synes ikke, der er noget forkert i at minde hinanden om, hvor man er kommet fra, og hvor man er kommet til.
Og det er det, vi rigtig gerne vil have.
Victoria Velasquez (EL), 2025-03-28:
Jeg har et spørgsmål, som handler om en fælles interesse, nemlig at studerende, uagtet hvilket land man er fra, selvfølgelig skal føle sig trygge, når de går på deres uddannelse.
Derfor var det også med meget stor alvor, at jeg blev bekendt med, at det var en tidligere folketingskandidat for Konservative, som kom med de meget grove og voldelige trusler mod nogle studerende fra Syddansk Universitet, der solgte kage.
De unge kvinder føler utryghed ved at være på uddannelsen efterfølgende.
Derfor vil jeg bare høre Konservative, om de ligesom Konservative Studerende tager afstand fra den opførsel.
Brigitte Klintskov Jerkel (KF), 2025-03-28:
Det kan jeg klart bekræfte.
Selvfølgelig tager vi fra Det Konservative Folkepartis side klart afstand fra sådan nogle udtalelser.
Mig bekendt har der også været en dialog med den pågældende person.
Victoria Velasquez (EL), 2025-03-28:
Hvad tænker ordføreren om forventningen til folketingskandidater?
For jeg tænker jo, at det netop er vigtigt, at man kan være en rollemodel, og man kæmper jo også om at blive valgt ind her og skulle gerne kunne samarbejde med alle.
Er ordføreren ikke også enig i den del?
Igen vil jeg bare sige tak for det svar, som ordføreren for Konservative kom med.
Frederik Vad (S), 2025-03-28:
Jeg er meget enig.
Og så vil jeg bare sige, og det er måske henvendt til de ordførere, der altid slår løs på regeringspartierne og Socialdemokratiet i forhold til Moderaterne, at jeg langt hellere vil lave udlændingepolitik i Danmark med hr. Mohammad Rona end med Det Radikale Venstre.
Mohammad Rona (M), 2025-03-28:
Det bliver i hvert fald et svært hjem.
Det bliver et anderledes hjem.
Og det bliver nok også et hjem hos nogle familier, som vi sådan set også har debatteret i dag.
Jeg synes, at de to ord hjem og forpligtelse følges godt ad; hvis du ikke har en forpligtelse, har du heller ikke et hjem.
For os og for mine forældre var det meget vigtigt, husker jeg, i forhold til fra starten at vise deres børn, at nu er I altså kommet til mulighedernes land, at sige: Lad være med at spilde den chance – lad være med at spilde den chance.
Vi snakker mange gange om den amerikanske drøm og alt muligt andet.
Nej, nej, hvor er den danske drøm henne?
Den er her, men folk skal bare gribe den.
Morten Messerschmidt (DF), 2025-03-28:
Jeg har også lyst til at kvittere for en meget, meget fin, synes jeg, beretning og fortælling og egentlig også et langt mere fyldestgørende svar på, hvad det vil sige at være dansk, end mange af de tidligere ordførere har været i stand til at levere.
Og jeg har aldrig diskuteret religiøse anliggender med hr. Mohammad Rona, men hvis jeg helt fordomsfrit lægger til grund ud fra hans fornavn, at han er født i en muslimsk familie, så er det jo også en besvarelse af det spørgsmål, der sådan lidt polemisk blev forsøgt stillet tidligere, nemlig kan man være muslim og dansk på samme tid?
Selvfølgelig kan man det; det handler om, hvad der er inde i hjertet.
Så jeg kunne jo godt stille en hel masse polemiske spørgsmål om, hvordan han har det med fru Stine Bosses planer i Europa-Parlamentet og med, at hans parti tilsyneladende blokerer alle strammerforslag på udlændingeområdet, og nu har jeg så også nævnt det til protokollen.
Men jeg vil alligevel ikke lade det overskygge den tak for hr. Mohammad Ronas bidrag til debatten her i dag, som jeg synes besvarer mange af de spørgsmål, som endnu har været ubesvaret.
Mohammad Rona (M), 2025-03-28:
Super.
Mange tak.